নাগরিকত্ব ইস্যুতে সোনিয়ার বিরুদ্ধে মামলা খারিজ আদালতের!

ওয়েব ডেস্ক : ভারতের নাগরিকত্ব পাওয়ার আগেই ভোটার তালিকায় নাম উঠে গিয়েছিল সোনিয়া গান্ধীর (Sonia Gandhi)! এমনই বিস্ফোরক দাবি করেছিলেন বিজেপির (BJP) আইটি সেলের প্রধান অমিত মালব্য (Amit Malvya)। তার পরেই দিল্লির (Delhi) রাউস অ্যভিনিউ কোর্টে দায়ের হয়েছিল একটি মামলা। বৃহস্পতিবার সেই মামলা খারিজ করে দিল আদালত।

বিজেপি নেতা অমিত মালব্য (Amit Malvya) ছাড়া অনুরাগ ঠাকুরও অভিযোগ জানিয়ে বলেছিলেন, ১৯৮০ সালে ভোটার তালিকায় নাম ছিল সোনিয়া গান্ধীর (Sonia Gandhi)। কিন্তু তিনি ভারতের নাগরিকত্ব পেয়েছিলেন ১৯৮৩ সালে। এ নিয়ে ১৯৮০ সালের দিল্লির একটি বুথের তালিকা প্রকাশ করেছেন অমিত মালব্য। সেখানে সোনিয়া গান্ধীর পাশপাশি ইন্দিরা গান্ধী, রাজীব গান্ধী, সঞ্জয় গান্ধী, এবং মানেকা গান্ধীর নামও রয়েছে।

আরও খবর : ভারতীয় নৌবাহিনীতে যুক্ত হল উন্নত থ্রি-ডি এয়ার সার্ভেইল্যান্স ব়্যাডার!

অমিত মালব্য (Amit Malvya) দাবি করেছেন, ১৯৮০ সালে যখন ভোটার তালিকা সংশোধন হয়েছিল সেই সময়েই কংগ্রেস নেত্রীর নাম তালিকায় তোলা হয়েছিল। তবে বিরোধীতার মুখে পড়ে তা ১৯৮২ সালে তালিকা থেকে বাদ দেওয়া হয়। কিন্তু ১৯৮৩ সালের জানুয়ারি মাসে ফের সোনিয়া গান্ধীর (Sonia Gandhi) নাম ভোটার তালিকায় তোলা হয়। তবে তিনি ভারতের নাগরিকত্ব পেয়েছেন ১৯৮৩ সালের এপ্রিল মাসে। বিজেপির আইটি সেলের প্রধান আরও অভিযোগ করেছেন, বেআইনিভাবে ভোটার তালিকায় তোলা হয়েছে সোনিয়ার নাম।

সোনিয়াকে নিয়ে বিজেপি নেতাদের অভিযোগের ভিত্তিতে দিল্লির কোর্টে মামলা দায়ের করেছিলেন বিকাশ ত্রিপাঠী। তিনি দাবি করেছিলেন, নাগরিকত্ব ইস্যুতে আদালত যেন সোনিয়ার বিরুদ্ধে এফআইআর (FIR)-এর নির্দেশ দিক। তবে বৃহস্পতিবার শুনানির সময় সেই আবেদন খারিজ করে দেন বিচারক বৈভব চৌরাসিয়া।