ন্যাশনাল হেরল্ড মামলা, সোনিয়া ও রাহুলকে নোটিস দিল্লি হাইকোর্টের

ওয়েবডেস্ক- ন্যাশনাল হেরল্ড মামলায় (National Herald Case) নাটকীয় মোড়। সোনিয়া (Sonia Gandhi) ও রাহুলের (Rahul Gandhi) বিরুদ্ধে কেন চার্জশিট গ্রহণ করতে অস্বীকার করেছিল দিল্লির (Delhi) একটি আদালত? ফের গান্ধী পরিবারকে নোটিস পাঠাল দিল্লি হাইকোর্ট (Delhi High Court)। নিম্ন আদালতের রায়কে চ্যালেঞ্জ জানিয়ে আবেদন জানায় ইডি। এই আবেদনের পরিপ্রেক্ষিতে সোনিয়া ও রাহুল গান্ধী সহ বাকিদের নোটিস পাঠাল দিল্লি হাইকোর্ট। মামলার পরবর্তী শুনানি ২০২৬ সালের ১২ মার্চ।

গত মঙ্গলবার ন্যাশনাল হেরাল্ড মামলায় সোনিয়া গান্ধী, রাহুল গান্ধী এবং আরও পাঁচ জনের বিরুদ্ধে এনফোর্সমেন্ট ডিরেক্টরেটের (ইডি) আনা অর্থপাচারের মামলা গ্রহণে অস্বীকার করে দিল্লির একটি আদালত। তবে কোর্ট জানিয়ে দেয়, কেন্দ্রীয় তদন্তকারী সংস্থা এই বিষয়ে তদন্ত চালিয়ে যেতে পারে। ইডি তাদের চার্জশিটে সোনিয়া গান্ধী, রাহুল গান্ধী, সুমন দুবে, শ্যাম পিত্রোদা, ইয়ং ইন্ডিয়ান, ডটেক্স মার্চেন্ডাইজ এবং সুনীল ভান্ডারিকে এই মামলায় প্রধান অভিযুক্ত হিসেবে নাম উল্লেখ করে। অ্যাসোসিয়েট জার্নালস লিমিটেডের ২ হাজার কোটি টাকার সম্পত্তি অন্যায্য ভাবে গ্রহণ করা হয়েছে বলে অভিযোগ।

এই প্রেক্ষিতে কেন্দ্রীয় তদন্ত সংস্থার পক্ষে উপস্থিত হয়ে সলিসিটর জেনারেল তুষার মেহতা বলেন, ইডি মামলার তদন্ত সম্পন্ন করেছে, প্রমাণ সংগ্রহ করেছে এবং বিষয়টি সম্পর্কিত বেশ কয়েকটি তল্লাশিও চালিয়েছে। ট্রায়াল কোর্ট ইডির চার্জশিটে অস্বীকৃতি জানিয়ে ভুল করেছে।

গত সপ্তাহে, দিল্লির রাউস অ্যাভিনিউ আদালত মামলায় ইডির চার্জশিট আমলে নিতে অস্বীকৃতি জানানোর পর গান্ধী পরিবারে কিছুটা স্বস্তি পেয়েছিল।বিচারক বিশাল গোগনি ইডির যুক্তি উড়িয়ে জানান, ব্যক্তিগত স্তরে অর্থ পাচারের অভিযোগ আনা হয়েছে অভিযুক্তদের বিরুদ্ধে। এমনকী কোনও এফআইআর নেই। ফলে এই মামলা ধোপে টেকে না।

আরও পড়ুন- সাপের ছোবল! বিমার টাকা হাতাতে বাবার সঙ্গে যা করল ছেলেরা

বিজেপি জানিয়েছে যে গান্ধী পরিবার এখনও এই মামলায় অভিযুক্ত এবং আদালত প্রবীণ কংগ্রেস নেতাদের ক্লিনচিট দেয়নি। গত সপ্তাহে এক সংবাদ সম্মেলনে বিজেপি মুখপাত্র গৌরব ভাটিয়া অভিযোগ করেছিলেন যে ন্যাশনাল হেরাল্ড মামলায় সোনিয়া গান্ধী এবং রাহুল গান্ধীর বিরুদ্ধে প্রচুর প্রমাণ রয়েছে।

দেখুন আরও খবর-